KOTKAN-HAMINAN SEUDUN MATKAILuyhteistyö:

# Kotkan-Haminan seudulle unelmien bloggaaja Pietarista

**Kotkan-Haminan seudun toimijat toteuttivat touko-kesäkuussa *Unelmaduuni Kaakossa* -markkinointikampanjan, jossa sosiaalisen median kilpailulla haettiin Pietarista bloggaaja markkinoimaan pitkäkestoisesti Kotkan-Haminan seudun yrityksiä, palveluja ja tapahtumia pietarilaisille. Voittajaksi valittiin Yulia Dergaeva. Dergaeva on opiskellut journalistiikkaa Pietarin valtion yliopistossa ja valmistui vuonna 2012. Hän onkin media-alan monitaituri ja toimii mediadesignerina, valokuvaajana, usean lehden toimittajana ja copywriterina.**

”Haluan rikkoa vanhat näkemykset Suomesta ja innostaa ihmisiä matkustamaan sinne”, toteaa kilpailun voittaja ja jatkaa, ”Aionkin tehdä parhaani juuri Kaakko135-alueen nostamiseksi maailmakartalle.”

Voittajan kanssa tehdään sopimus vuodeksi ja 1.7. avataan Kaakon matkailublogi **blog.vzmorie135.fi**, joka tulee Kotkan-Haminan seudun matkailun pysyväksi näkyvyyselementiksi. Kilpailun voittaja vierailee vuoden aikana alueella eri matkailusesonkeja edeltävinä ajankohtina ja kirjoittaa vuoden mittaan venäjäksi blogia, jonka kohderyhmänä ovat erityisesti venäläiset matkailijat. Voittaja saa minimissään 200 000 ruplan eli noin 5 000 euron palkkion.

Kampanja käynnistettiin 15.5. avaamalla kisa-sivut (<http://vk.com/blogfi>) venäläisessä sosiaalisessa mediassa ja julkaisemalla YouTubessa mainosvideo. Kampanjan Vkontakte-ryhmä keräsi reilut 1100 jäsentä ja mainosvideolle katselukertoja on kertynyt yli 150 000. Kampanja-aikana toteutettiin monipuolisia sähköisen ja perinteisen markkinoinnin toimenpiteitä Pietarissa: kilpailua mainostettiin mm. Pietarin metrossa ja alueen yliopistoissa.

Hakuaika kilpailuun oli 10.6. asti, jonka jälkeen tuomaristo valitsi viisi ehdokasta finaaliin. Näistä viidestä parhaasta ehdokkaasta valittiin voittaja tilaisuudessa, joka järjestettiin eilen 19.6. Pietarissa Suomi-talossa. ”Hakijoiden taso ja motivaatio yllätti meidät. Hakemukset olivat todella ammattimaisia ja esimerkiksi hakijoiden videot olivat loistavia. Voittajan valinnassa painottuivat kirjoittamiskyvyt, luonne, markkinoinnillisuus ja tekniset taidot”, kertoo kampanjan vetäjä Katja Gorelkina Cursorista.

Kampanjan toteutusta koordinoi Kotkan-Haminan seudun kehittämisyhtiö Cursor. Kampanjan pääyhteistyökumppanina on heinäkuussa Pyhtäällä avautuva elämyskeskus Sirius Sport Resort. Yrityskumppaneina ovat mukana lisäksi Kotkan Prisma/Kymen Seudun Osuuskauppa ja Sanoma Lehtimedian Finskidka. Kampanjassa ovat mukana Kotkan ja Haminan kaupungit, Kymenlaakson ammattikorkeakoulu sekä Pyhtään, Miehikkälän ja Virolahden kunnat. Kampanja on merkittävä osa seudun Venäjälle suuntautuvaa yhteistä matkailumarkkinointia, Vzmorie135° (Kaakko135°).

Kampanjasta ja mallista voi tulla venäläisten matkailijoiden ja yritysten houkuttelemiseen Kaakkoon jokavuotinen markkinointitoimenpidekokonaisuus, jonka kautta saadaan kestävämpää näkyvyyttä.

Katso voittajan esittely: <http://www.youtube.com/watch?v=OrQszZ2Yt5k>

**LISÄTIETOJA:**

projektipäällikkö Katja Gorelkina, Cursor Oy

puh. 040 190 2503

Kaakko135° [www.kaakko135.fi](http://www.kaakko135.fi)

Vzmorie135° [www.vzmorie135.fi](http://www.vzmorie135.fi)